Læserbrev: Venstre fører rød politik | Læserbrev | stiften.dk
AF: EVA DAMSGAARD, TIDL. BYRÅDSMEDLEM FOR DF FAVRSKOV, HJORTEVEJ 16, HINNERUP, OG MERCEDES CZANK, ELKJÆRSVEJ 34 1., HAMMEL
Publiceret 06. august 2018 kl. 16:49
Eva Damsgaard, tidl. byrådsmedlem for DF Favrskov. Arkivfoto
Venstres to repræsentanter, som sidder i arbejdsmarkedsudvalget (i Favrskov Kommune, red.), valgte i forsommeren sammen med Socialdemokratiet og Konservative at stemme for tre ugers betalt ferie til flygtninge/migranter, der går på sprogskole.
Der har været talt "stolpe op og stolpe ned" om, hvorfor det er en god idé - men som mangeårige medlemmer i Dansk Folkeparti synes vi selvfølgelig, det er en meget dårlig idé. Venstres ageren i denne sag skaber stor undren hos os!
Det værste er dog, at Dansk Folkeparti var i valgforbund med Venstre i Favrskov Kommune i den tro, at de ville føre en politik, der støtter op om deres egne på Christiansborg - ikke mindst Inger Støjberg og Marcus Knuth. Vi troede ærlig talt, Venstre så op til disse to dygtige politikere!?
Desværre viser det sig, at Venstre har en meget socialpolitisk tilgang til dette emne - eller også var det bare ikke ulejligheden værd at tage en afstemning i byrådet - valget er jo overstået.
Bundærgerligt, at Venstre har fået overskudsstemmer fra os. Det er stemmespild, så det forslår - og skal forhåbentlig aldrig ske igen. Den viden tager vi begge med til næste kommunalvalg!